Meniu
Meniu (pranc. le menu) – patiekalų ir gėrimų, kuriuos galima pasirinkti restorane, valgykloje, bare arba kavinėje, sąrašas; valgiaraštis. Pirmasis meniu atsirado maždaug prieš tūkstantį metų, Songų dinastijos laikais Kinijoje. Tuo metu tai buvo vienintelis pasaulio regionas, kur buvo naudojamas popierius. Meniu gali būti popierinės bei elektroninės formos. Be to, yra keletas meniu tipų: À la carte meniu – dažniausiai pasitaikantis tipas; svečias užsako patiekalus iš viso meniu. Kiekvieno patiekalo kaina nurodyta meniu, o klientai gali rinktis patiekalą pagal savo pageidavimą; Table d'hôte meniu – klienas pasirenka po vieną patiekalą iš kiekvienos meniu pateiktos kategorijos („Užkandžiai“, „Salotos“, „Sriubos“, „Karštieji patiekalai“, „Desertai“ ir t. t.), o užsakymo kaina yra fiksuota bei nepriklausanti nuo kliento pasirinkimo; Prix Fixe meniu – klientui pateikiamas tam tikras maisto rinkinys už nustatytą kainą be pasirinkimo. Degustacinis meniu – mažos įvairių patiekalų porcijos, dažnai patiekiamos su vynu ir naudojamos kaip priedas prie jau užsakyto patiekalo. Banketinis meniu – klientui siūloma rinktis patiekalų asortimentą (kelių rūšių salotos, šalti užkandžiai, karšti užkandžiai, karštieji patiekalai ir t.t.) bei gėrimus didelei kompanijai.